Predkladacia správa

Na základe bodu B.1. uznesenia vlády č. 332 z 3. apríla 2002 predkladá Ministerstvo zahraničných vecí, ktoré je gestorom poskytovania rozvojovej pomoci za Slovenskú republiku, Správu o oficiálnej rozvojovej pomoci poskytnutej SR v roku 2001 (ďalej len Správa).

Každoročné vypracovávanie Správy nadväzuje na prijatý záväzok, schválený rovnako uznesením vlády č. 332 z 3. apríla 2002, postupovať správu o oficiálnej rozvojovej pomoci poskytnutej Slovenskou republikou Výboru pre rozvojovú pomoc (DAC) OECD. Uvedený výbor je hlavným koordinačným miestom významných donorských krajín (22 krajín OECD a Európske spoločenstvá), ktorý sa okrem iného podrobne zaoberá metodikou vykazovania rozvojovej pomoci poskytovanej hospodársky vyspelými krajinami rozvojovým krajinám. 

Slovenská republika spracovala výsledky o poskytovanej rozvojovej pomoci podľa metodických pokynov DAC OECD po prvýkrát za roky 1999 a 2000. Uvedené správy vláda SR schválila uznesením vlády č. 332/2002. Vláda SR súčasne schválila prevzatie Smernice OECD pre štatistické výkazníctvo oficiálnej rozvojovej pomoci prijatej Výborom pre rozvojovú pomoc (DAC) OECD. 

Správa za rok 2001 je spracovaná z podkladov jednotlivých rezortov, mimovládnych organizácií a bankových inštitúcií ako aj podnikov, ktoré sa podieľali na poskytovaní rozvojovej pomoci. Oproti roku 1999 a 2000 sa podarilo vykazovanie poskytnutej oficiálnej rozvojovej pomoci (Official Development Assistance - ODA) rozšíriť o prehľad jej teritoriálneho členenia.

Objem poskytovanej ODA dosiahol v roku 2001  výšku 400.519 tis. Sk (8,28 mil. USD), čo predstavuje podiel 0,042 % z HNP vytvoreného SR v roku 2001. Objem poskytnutej ODA sa oproti roku 2000 zvýšil o 40 %. Finančné prostriedky vyčlenené na poskytovanie ODA v roku 2001 mali viaczdrojový charakter. Na dvojstrannej ODA, ktorá sa realizuje  decentralizovaným spôsobom, participujú nezávisle od seba viaceré ústredné orgány štátnej správy. Prostriedky  na túto pomoc boli vyčleňované z rozpočtových kapitol zapojených rezortov. Počnúc rokom 2003 bude do Správy zahrnutý aj objem finančných prostriedkov na realizáciu bilaterálnej ODA, ktorá sa bude poskytovať centralizovaným spôsobom prostredníctvom rozpočtovej kapitoly MZV SR a v súlade s Národným programom poskytovania ODA, ktorý vláda schválila taktiež uznesením vlády č. 332 z 3. apríla 2002. 

Súčasne sa predkladá vláde SR návrh na zmenu bodu B.2 uznesenia vlády SR č. 591 z 27. júna 2001, ktorého návrh vláde predložil minister školstva SR. Navrhovaná zmena sa dotýka zmeny termínu uloženej ministrovi zahraničných vecí. Rovnako sa upúšťa od osobitného  vyhodnocovania efektívnosti poskytnutých vládnych štipendií zahraničným študentom v rámci  pomoci rozvojovým krajinám a krajanom na roky 2001-2004. Ukazuje sa totiž, že administratívna náročnosť vyhodnocovania efektívnosti poskytovania štipendií, najmä u kategórie krajanov, je neprimerane vysoká v pomere k dosiahnutému efektu. 

Konečné znenie návrhu Správy a predovšetkým jej početných príloh vo formulároch DAC OECD bolo dopracované za účasti konzultanta Kanadskej medzinárodnej rozvojovej agentúry (CIDA).